钦定古今图书集成/明伦汇编/氏族典/第224卷 > 《廖用贤尚友录》 > 阳休之
## 钦定古今图书集成/明伦汇编/氏族典/第224卷 > 《廖用贤尚友录》 > 阳休之

按《北齐书阳休之传》，“休之字子烈，右北平无终人也。
父固，魏洛阳令。休之隽爽有风概，少勤学，爱文藻，弱
冠擅声。幽州刺史常景王延年并召为州主簿。魏孝
昌中，杜洛周破蓟城，休之南奔章武，转至青州。是时
葛荣寇乱河北，流民多凑青部，休之知将有变，乃潜
归京师。庄帝立，解褐员外散骑侍郎。寻以本官领御”
史，迁给事中、太尉记室参军，加轻车将军。永安末，洛
州刺史李海启除冠军长史。普泰中，加镇远将军，寻
为太保、长孙稚府属，敕修《国史》。太昌初，除尚书祠部
郎中，寻进征卤将军、中散大夫。贺拔胜出为荆州刺
史，启补骠骑长史。胜为行台，又请为右丞；胜经略樊
沔，又请为南道军司。魏武帝入关，胜令休之奉表诣
长安参谒。时高祖亦启除休之太常少卿，寻属胜南
奔，仍随至建业。休之闻高祖推奉静帝，乃白胜启梁
武求还，以天平二年达邺，仍奉高祖命赴晋阳。其年
冬，授世宗开府主簿。明年春，世宗为大行台，复引为
行台郎中。元象初，录荆州军功，封新泰县开国伯，除
平东将军、太中大夫、尚书左民郎中。兴和二年，副清
河崔长谦使于梁。武定二年，除中书侍郎。七年，除太
子中庶子，迁给事黄门侍郎，进号“中军将军，领幽州
大中正。齐受禅，除散骑常侍，修起居注。顷之，坐诏书
脱误，左迁骠骑将军。寻以禅让之际，参定礼仪，别封
始平县开国男。后除都水使者，历司徒掾、中书侍郎，
寻除”中山太守。显祖崩，征休之至晋阳，经纪丧礼。干
明元年，拜大鸿胪卿，领中书侍郎。皇建初，加骠骑大
将军，领幽州大中正。大宁中，除都官尚书，转七兵祠
部。河清三年，出为西兖州刺史。天统初，征为光禄卿，
监国史。休之在中山及治西兖，俱有惠政，为吏民所
怀。寻除吏部尚书，食阳武县干，除仪同三司，又加开
府。武平元年，除中书监。二年，加左光禄大夫。三年，加
特进，五年，正中书监，寻以年老致仕。六年，除正尚书
右仆射，未几，又领中书监，封燕郡王。大象末，进位上
开府，除和州刺史。隋开皇二年罢任，终于洛阳，年七
十四。